**A török kiűzése**

1. Előzmények:
   * + 1. A vasvári békére a magyar rendek vezetői elkeseredetten reagáltak: az ún. **Wesselényi-összeesküvés** során felkínálták az országot a törököknek. A mozgalmat Wesselényi Ferenc nádor indította el, és halálát követően több magas rangú főúr is fegyveres felkelést robbantott ki.
       2. **I. Lipót** a kedvező helyzetet kihasználta (a békére kényszerült törökökre, illetve a meggyengült Erdély ellenállására nem kellett számítania), és lesújtott: az összeesküvés vezetőit kivégeztette (1671)
       3. A király az országban **abszolutizmust vezetett be,** arra hivatkozva, hogy a rendek az összeesküvéssel eljátszották jogaikat. Az 1670-es években adókat emeltek, és az **erőszakos ellenreformáció** is új lendületet vett.
       4. Számos protestáns templomot elkoboztak és a katolikusoknak adták át, illetve több száz lelkipásztort hitük megtagadására kényszerítettek. Ennek során több tucat protestáns prédikátort előbb halálra ítéltek, majd enyhítésként börtönbe zárták és eladták őket gályarabnak.
       5. Ugyanakkor látnunk kell, hogy ha nem is azonos mértékben, de durva vallási kilengés a korszakban protestáns oldalról is történt: 1619-ben Kassán katolikus hitéért végeztek ki három papot.
       6. A királyi intézkedések nyomán ismét **megnőtt az elégedetlenség:** az elszegényedett nemesek, hitük miatt elmenekült protestánsok, szélnek eresztett végvári vitézek Erdély határában gyűltek össze (a fejedelemség támogatni már nem tudta őket, de biztonságos hátországnak megfelelt) mint **bujdosók.**
       7. Élükre állt a fiatal magyar főúr, **Thököly Imre,** akinek édesapja szintén részt vett az összeesküvésben, de fiát még Erdélybe tudta szöktetni. A bujdosók természetesen a **török támogatására is számíthattak.**
       8. A mozgalom egy idő után a **kuruc** elnevezést használta, a kifejezés eredete valószínűleg a török kurudzsi (= harcos, felkelő) szóra vezethető vissza. Thököly Imre vezetésével a kurucok néhány év alatt **elfoglalták a Felvidék keleti részét,** ahol rövidesen létrejött az Oszmán Birodalomnak alárendelt Felső-magyarországi Fejedelemség.
       9. A kurucmozgalom első nagyobb sikereit **Thököly Imre** fővezérsége alatt érte el (1678–1682). Thököly könnyűlovas haderejének megfelelő hátteret biztosított az erdélyiek hallgatólagos támogatása és a **francia diplomáciai kapcsolat.** XIV. Lajos állama támogatta a Habsburg-ellenes mozgalmat.
       10. A huszonéves kuruc vezér a **felső-magyarországi terjeszkedés** idején vette feleségül Zrínyi Ilonát (a kivégzett Zrínyi Péter lányát, I. Rákóczi Ferenc özvegyét), így a kiterjedt Rákóczi-birtok is irányítása alá került.
       11. **Thököly** sikereinek csúcspontján, Kassa elfoglalása után (1682), **önálló fejedelemséget** alapított. A Felső-magyarországi Fejedelemség az **oszmánok vazallus állama** lett, létrejöttével az ország négy részre szakadt, és a Habsburg-uralom látszólag megrendült a térségben.
       12. I. Lipót egyfelől a kuruc mozgalom sikerei, másfelől a franciáknak a Német-római Birodalom nyugati határát fenyegető politikája miatt nyugodt helyzetet akart teremteni Magyarországon.
       13. Erre már csak azért is szükség volt, mert ekkor már készülőfélben volt egy újabb nagy török hadjárat Bécs ellen. Éppen ezért **1681-ben** a soproni országgyűlésen a király meghátrált: feladta az abszolutizmust és **helyreállította a rendi kompromisszumot.**
       14. Ennek ellenére a magyar vezető réteg kettészakadt, a **kurucok** elutasították az egyezkedést, és megvetették a Habsburg-barát, **labancnak** nevezett nemességet.
2. **Az 1683-as török támadás- a török téves helyzetfelismerése**
   * + 1. Az **Oszmán Birodalom** Thököly sikereiből a Habsburgok meggyengülését olvasta ki, így **1683-ban a török nagy erejű támadást indított Bécs ellen.** I. Lipót császár kölcsönös védelmi szövetséget kötött Sobieski János lengyel királlyal.
       2. Sikerült megnyerni a korábban ellenfélnek számító német államokat: Bajorországot, Szászországot. Bécset azonban nem érte készületlenül a támadás, mivel még a század közepén új, modern védművekkel látták el a várost, s az ostromra készülve lerombolták a külvárosokat.
       3. Starhember személyében tapasztalt vezetőre bízták a mintegy 15-20 000 fős őrséget. A császár és a polgári lakosság egy része pedig Linzbe vagy más városba menekült.
       4. Kara Musztafa nagyvezér 120-150 000 fős hadával, megerősítve a tatár, román, erdélyi és kuruc segédhadakkal megkezdte a császárváros ostromát. A védők hősiesen ellenálltak, de az őrség megfogyatkozott. A város helyzete kritikussá vált, amikor Sobieski János és Lotharingiai Károly 70 000 katonája a török táborra zúdult.
       5. A győzelem gyors és fergeteges volt, **a törökök táborukat hátrahagyva menekültek**. A szövetségesek még ugyanebben az évben **Párkánynál szétverték a budai pasa hadait, s bevették Esztergomot.**
3. **A török kiűzésének első szakasza (1683-1689)**
   * + 1. Európa bizakodott; hatalmas nyomás nehezedett Lipótra, hogy vállalja a török elleni háborút. **XI. Ince óriási összeggel (10 millió forinttal) támogatta a felszabadító háborút**, s rászorította XIV. Lajost a császárral kötendő húszéves fegyverszünetre. Ez lehetővé tette, hogy Lipót teljes erejével az oszmánok ellen fordulhasson.
       2. A Habsburg Birodalom, Lengyelország és Velence részvételével megalakult a Szent Liga (1684).
       3. A döntő fordulatot **Buda 1686-os ostroma** jelentette. Miksa Emanuel bajorjai délről, Lotharingiai károly császári és brandenburgi katonái délről kezdték a hadműveleteket. A 60 000 ostromlóból 15 000 volt magyar, akik gyalogosként az ostromban, vagy lovasként a környék biztosításában vettek részt.
       4. A várat 10 000 katonája élén az agg, albán származású pasa**, Abdurrahman védte**. Buda bevétele komoly feladat elé állította a keresztényeket, a várvívás módszerei ugyanis sokat fejlődtek a XVII. században. Nőtt a tűzerő, az ágyúkból sűrűbben lehetett lövéseket leadni. Az ostrom jellege is megváltozott, a katonák sokáig nem is fegyvert. Hanem ásót használtak. Cikk-cakkban előre haladó sáncrendszerrel közelítették meg napról napra a falakat; a tüzérség által nyitott rések ellem a széles árkokból zúdultak az ostromlók a védőkre.
       5. A törökök elszántan védekeztek, de a felmentő sereg csak megzavarni tudta az ostromot, s szemük láttára került sor a döntő rohamra. A győzelem után a keresztény hadak folytatták előrenyomulásukat, s a mohácsi sík közelében, **Nagyharsánynál (1687) került sor „a második mohácsi csatára”**, ami teljes győzelmet hozott.
       6. Miksa Emanuel bevette Belgrádot, Badeni Lajos már Nist is elfoglalta, megszállta Havasalföldet. Úgy látszott, a török európai uralma véget ért, s Magyarország gyorsan átvészeli a felszabadító háború nehézségeit. Nem így történt.
4. **A felszabadító háború második szakasza (1689-1699)**
   * + 1. **XIV. Lajos** megrettent a Habsburg-sikerektől, s hogy megakadályozza túlzott térnyerésüket, **támadásba lendült**. A kiváló hadvezéreket és a legjobb ezredeket nyugatra vezényelték, ami meggyengítette a török frontot.
       2. Ugyanakkor **Köprülü Musztafa** személyében ismét **erőskezű nagyvezér** került hatalomra, aki a fegyelem megszilárdításával megkísérelte ütőképesebbé tenni az oszmán hadigépezetet. 1690-ben felszámolták az összes balkáni keresztény hódítást, majd Belgrád is újra török kézre került.
       3. A további vereségeket a visszatérő Badeni Lajos hárította el. A rendkívül véres **szalánkeméni csatában (1691)** legyőzte a török főerőket. A veszteségek tízezrekre rúgtak.
       4. A csatában lelte halálát Köprülü Musztafa is. A további harcok során az elszigetelt magyarországi török végvárakat nem vették ostrom alá, inkább kiéheztették.
       5. Az elhúzódó harcok mérhetetlen pusztulást eredményeztek: falvak, egész vidékek néptelenedtek el. 1697-ben a szultáni seregek ismét az Alföldön jártak, de a hadiszerencse a kitűnő hadvezér, Savoyai Jenő mellé szegődött.
       6. **Savoyai Zentánál átkelés közben szétverte az ellenséget.** A török 25 000 halottat hátrahagyva menekült, s belátta, hogy nem tudja visszaszerezni Magyarországot.
       7. A törökök kudarcai, a Habsburgokat a kimerülés és a nyugaton várható újabb nagy háború késztette a megegyezésre. A **karlócai béke (1699)** értelmében – a Temesköz kivételével – a Mohács előtti Magyarország területén véget ért a török hódoltság.
5. **Az örökös királyság elfogadása**
   * + 1. A törököt a császár hadserege verte ki az országból. Az egyensúly az uralkodó és a rendek között felborult, a Habsburgok helyzete megerősödött.
       2. Antonio Caraffa tábornok, miután becstelen módon kiraboltatta Debrecen amúgy is sokat szenvedett városát, Eperjesen thökölyánus felkelés koholt vádjával huszonnégy nemest és polgárt küldött vérpadra. A magyar alkotmányt felrúgó önkény a megfélemlítést szolgálta. Ám Caraffa vérszemet kapva, a magyar főméltóságokra is kezet emelt. Az „eperjesi hóhér” túlzásai az udvart meghátrálásra késztették, és 1687-ben a pozsonyi országgyűlésen kárpótolták az áldozatok hozzátartozóit.
       3. A magyar rendek az **1687-es pozsonyi országgyűlésen** lemondtak a Habsburgok fiúága javára a szabad királyválasztásról, s az Aranybulla ellenállási záradékáról. Döntésükben az erőviszonyok felismerése is szerepet játszott.
       4. Az ország népére a hosszú háború rengeteg szenvedést hozott. A visszafoglalt területeken a nemesség csak igazolások ellenében kaphatta vissza birtokait. A magyar katonákat elbocsátották, az új Határőrvidékre szerbeket telepítettek.
       5. Ahogy kiszorult a török a magyarországi hadszíntérről, úgy **erősödött a Habsburg-befolyás**, hiszen a kis ország létét a két nagyhatalom Kárpát-medencei egyensúlya határozta meg.
       6. Mivel a karlócai békében a török lemondott Erdélyről, így Lipót lett Erdély ura. 1690-ben kiadta a **Diploma Leopoldinumot**, amely sértetlenül hagyta az erdélyi vezetőrétegek alapvető érdekeit és hagyományait. Erdélyt nem csatolták Magyarországhoz, a fejedelemség élére gubernátort állítottak, így Erdély megtarthatta belső felépítését és felekezeti szabadságát.
       7. A déli határok kérdését az 1718. július 21-én Ausztria, Velence és Törökország között megkötött **pozsareváci béke** rendezte el, amely következtében a történelmi Magyarország területén megszűnt a török uralom.
       8. A törökök lemondtak a Temesi bánságról, Szerbia és Bosznia északi részéről, Havasalföld nyugati feléről Ausztria javára, de megszerezték Velencétől peloponésszoszi birtokait. E békeszerződés után kezdődött a Temesi bánság betelepítése német telepesekkel.
6. **Az ország pusztulása**
   * + 1. A történeti éghajlattan kutatói szerint a 17. század a középkor végétől tartó **„kis jégkorszak”** tetőpontjának számított. A hűvös és csapadékos nyár rövidebb gabonaérési időszakot eredményezett, a tartalékok a tél végére gyakran elfogytak.
       2. A korszakban felgyorsult az **erdőpusztulás,** a fairtást a lakosság tűzifafogyasztása, illetve a magyar és a török végvárak szükségletei is növelték.
       3. A gazdasági élet változásai (például a legelőbővítés, kohászat) és a hadsereg igényei (például várerődítés, salétrom- és lőporkészítés) ugyanis rengeteg fa felhasználásával jártak. A háborús viszonyok a **táj elvadulását** vonták maguk után, a Kárpát-medence vízrajza még inkább szétzilálódott, számos régióban **mocsaras, lápos vidékek** keletkeztek.
       4. A sík vidéken kialakított erődítményekhez sokszor a közeli folyók, patakok vizét vezették, máshol az erdőirtások miatt változott meg a folyóvizek vízhozama. Egyes alföldi települések között csónakokkal lehetett közlekedni, ezek a vidékek megfelelő búvóhelyet is biztosítottak a lakosok számára.
       5. A nagyobb hadjáratok, az **állandó hadakozás** következményei főleg az ország kedvezőbb adottságú területeit sújtották. Az átvonuló hadak **súlyos károkat** okoztak a falvakban, nyomukban **éhínség** járt, a csapatok **járványokat** terjesztettek. A korabeli források a császári katonák mértéktelenségét és fegyelmezetlenségét emelik ki, velük szemben az oszmán haderő sokkal szervezettebbnek tűnik.
       6. A török csapatok pusztításait elsősorban az **irreguláris alakulatok** (tatárok) okozták, akik a **foglyokat rabszolgának** hurcolták a birodalom területére. Ugyanakkor a több tízezer fős császári seregek mindenféle betegségek (pestis, szifilisz, vérhas) terjesztői voltak, míg az iszlám haderőben jobban ügyeltek a tisztaságra (folyamatos vízellátás, gondosan tisztított árnyékszékek stb.).
       7. Az elhúzódó várostromok a környék falvainak teljes kizsákmányolásával jártak, a keresztény zsoldosok és a szabad hajdúk sem kímélték az emberéletet. Mindemellett szinte **a teljes középkori kulturális örökség** (például a budai és visegrádi reneszánsz paloták, a székesfehérvári Nagyboldogasszony-bazilika) **a török időszakban pusztult el.**
       8. A **történeti demográfusokat** megosztja az a kérdés, hogy mekkora volt az ország vérvesztesége az időszakban. Korábban nagyobb pusztítással számoltak a török hódoltság kialakításánál, napjainkban a századvégi hosszú háború időszakát tekintik sorsfordítónak.
       9. Tény, hogy a **16. században** a **lakosság száma** szinte **stagnált,** a valószínű népességnövekedést a hadjáratok mellett a „háborús békeévek” is apasztották. A 17. században a lakosság száma főleg a **nemzetiségi bevándorlók** miatt növekedett, egyes országrészekben a magyarság kisebbségbe szorult (Erdély, Dél-Magyarország).

| **Terület** | **1500** | **1600** | **1700** |
| --- | --- | --- | --- |
| Franciaország | 16,4 | 19,0 | 19,0 |
| Spanyolország | 6,8 | 8,1 | 7,5 |
| Ausztria és Csehország | 3,5 | 4,3 | 4,6 |
| Itália | 10,5 | 13,1 | 13,3 |
| Anglia és Wales | 2,6 | 4,4 | 5,4 |
| Lengyelország | 2,5 | 3,4 | 2,8 |
| Német Birodalom | 12,0 | 16,0 | 15,0 |
| Magyarország | 3,3 | 3,5 | 4,0 |

Az egyes európai országok népességének alakulása 1500 és 1700 között (millió fő)