**Zrínyi Miklós tevékenysége és a török kiűzése**

1. **Ifjúkora**

**Gróf Zrínyi Miklós** (horvátul: Nikola Zrinski) nagybirtokos **főnemes, költő, hadvezér és politikus** 1620. május 1-jén született Ozalj településen és 1664. november 18-án halt meg Csáktornyán.

Horvát eredetű főnemesi családban született, **dédapja volt Zrínyi Miklós, a „szigetvári hős”**. Apja, Zrínyi György Habsburg-párti főnemes, horvát bán, anyja Széchy Magdolna volt. Apjának 1626. december 18-án bekövetkezett halála után – mivel anyja rövid özvegység után ismét férjhez ment – II. Ferdinánd gondoskodott róla és Péter öccséről, öt gyámot jelölve ki melléjük (Senyei István váci püspök, Domitrovics Péter zágrábi püspök, Patacsics Péter, Mikulics Tamás, Battyányi Ferenc). Mivel az árvavagyont a gyámok kezdték széthordani, egy év után a király megszüntette az ötös gyámságot és a **neveléssel Pázmány Pétert bízta meg**. A grazi jezsuita kollégiumban, majd Bécsben és Nagyszombaton tanult. Pázmány hatására kedvelte meg Miklós a magyar nyelvet és irodalmat. Nagy hatással volt rá 1635-37-ben tett itáliai tanulmányútja, melyet Szenkviczy esztergomi kanonokkal tett.

1. **Ismerkedés a török harcmodorral**

Hazatérése után, a családi hagyományoknak megfelelően, birtoka védelmében **állandó harcokat folytatott a törökök ellen**, kiverte őket a Muraközből és védte Magyarországot, Erdélyt, Karintiát, Stájerországot. A családi birtokot megosztotta öccsével, Zrínyi Péterrel: ő maga a Muraközben maradt, öccse a tengermelléki földeket kapta. A nyelvi környezet különbözősége meghatározó lett: Miklós magyar, Péter pedig horvát nyelvű költővé vált. Miklós csáktornyai udvara politikai és társadalmi központ lett, kapcsolatot tartott Erdéllyel, Velencével, ahonnan európai színtű könyvtárát (Bibliotheca Zriniana) is beszerezte; főleg a történelmi tárgyú könyveket kedvelte.

Sokan csodálták **rendkívüli nyelvismeretét**, mert úgy beszélt magyarul, horvátul, németül, olaszul, törökül, latinul, mintha mindegyike anyanyelve lett volna.

1642-45-ben **bekapcsolódott a harmincéves háborúba**: saját költségén felállított sereggel svéd és erdélyi csapatok ellen harcolt Sziléziában, Morvaországban és a Felvidéken. 1645-ben a csehországi **Éger mellett megmentette a királyt,** amikor Wrangel svéd tábornok rárontott annak sátrára. Vitézsége közbeszéd tárgya volt. Nem sokkal ezután **a Felvidéken I. Rákóczi György ellen hadakozott**. A felkelőket szétverték, közülük háromezren estek el a csatában. Itt Zrínyi a harc hevében a zászlót őrzők közül kettőt leterített, a harmadiknak kezéből pedig kiragadta a zászlót; e hősi tette még jobban növelte hírnevét.

Vitézsége elismeréséül **a király 1646-ban Horvátország kapitányává** (mai értelemben tábornokká) **nevezte ki Zrínyit**, aki egyben **Zala vármegye főispánja is volt**. 1647-ben jelen volt IV. Ferdinánd koronázásánál: ő vitte a királyi pallost. Még abban az évben, a törökök elleni légrádi győzelem után, az uralkodó jutalomként **Horvátország bánjává és főkapitányává nevezte ki**, mely tisztséget ugyancsak haláláig töltötte be.

1. **Irodalmi tevékenység:**

A költő, hadvezér és politikus Zrínyi Miklós **hármas programmal rendelkezett: nemzeti hadsereg, nemzeti összefogás, nemzeti királyság.** A törökellenes háború hősi hagyományait a *Szigeti veszedelem* című művében (1651) énekelte meg, az önálló magyar hadsereg megszervezésének kérdéseivel foglalkozott a *Tábori kis tracta* (1651) és a *Vitéz hadnagy* (1653) című munkáiban, a nemzeti királyság gondolatát pedig a *Mátyás király életéről való elmélkedés* (1656) címmel írt művében fejtette ki részletesebben.

Zrínyi alapvető célja a török végleges kiűzése volt, elsőként ismerte azt fel, hogy ez a Oszmán-török Birodalom már messze nem a XVI. századi és, hogy az európai hadseregszervezés erre az időszakra behozta a törököt, és egy jelentősebb európai összefogással kiűzhető lenne a török.

Azonban azt is gyorsan felismeri, hogy más lett a Habsburg Birodalom és más Magyarország érdeke ebben a kérdésben, mert a HB ebben az időszakban sokkal inkább volt elfoglalva a nyugat-európai hadszíntéren a XIV. Lajos féle Franciaországgal szemben, és HB célja ebben az időszakban keleten a törökkel egy békés viszony fenntartása. Zrínyi látta, hogy a töröktől csak önerőből tudunk megszabadulni

Zrínyi sokáig bízott abban, hogy az aranykorát élő Erdéllyel szövetkezve sikerül összefogni a török ellen, ez a remény azonban 1660-ban szertefoszlott, amikor az Erdélyi Fejedelemség végzetes vereséget szenved a töröktől (Várad eleste- Váradi vilajet létrejötte.

1. **Hadvezéri tevékenység:**

**1652-53. szüntelenül hadakozással telt**. Mivel látta, hogy a Habsburgok nem támogatják a török elleni támadó háborút, sőt, a végekre telepített külföldi zsoldosok önmagukon kívül nem ismertek el más hatalmat, nem engedelmeskedtek Zrínyinek, ugyanakkor a törökökhöz hasonlóan szabadon pusztítottak az országban, **nemzeti pártot igyekezett szervezni**, melyet a bécsi udvar nem nézett jó szemmel. Foglalkoztatta a magyar, Habsburgoktól független, **nemzeti királyság gondolata** is. Noha esélyes volt, az **uralkodó** – protestáns kapcsolatai miatt – 1655-ben nem jelölte, s ezzel **megakadályozta nádorrá választását** Wesselényi Ferenccel szemben.

Erdély eleste után  is fő célja a török kiűzése maradt, ezért **1661-ben** a bécsi udvar tiltakozása ellenére a Muraköz védelmére – Mura és Dráva szigetén, Kanizsával átellenben – **felépítette Új-Zrínyivárat** (Új-Zerin).

*Az török áfium ellen való orvosság* című művében (1663 ősze) támadó háborút javasolt a török ellen. Zrínyi nézetét a támadó hadjáratról a német birodalmi rendek francia támogatással létrejött *Rajnai Szövetség*e is osztotta. A császár, I. Lipót azonban hátráltatta a közös vállalkozást, s az ellentéteket tárgyalások útján kívánta rendezni a törökkel. A túlzott óvatosság megbosszulta magát, mert **1663 őszén** a török támadott, s **Köprülü Ahmed nagyvezér seregei Párkánynál legyőzték a keresztény haderőt, bevették Érsekújvárat**, ezzel megszervezve az utolsó török vilajetet, majd elfoglalták Nyitrát és Lévát.

 Zrínyi Miklós ezért 1663-ban szövetséget kötött Wesselényi nádorral és Nádasdy Ferenc országbíróval. Ennek hatására, továbbá látva, hogy az akkor megindult háborúban a Montecuccoli vezetése alatt álló császári sereg képtelen feltartóztatni a Bécs felé irányuló török offenzívát, **I. Lipót magyar főparancsnokká tette Zrínyit**. A válasz nem maradt el. Segéderőket küldött Magyarországra a *Rajnai Szövetség* és a francia király.

**Zrínyi 1664. január-februárban téli hadjáratot vezetett:** az akkori hadtudomány szerint lehetetlen vállalkozás során kihasználta, hogy a törökök nem szerettek télen mozogni. Húszezer fős seregével 240 kilométerre hatolt be ellenséges területre, **1664. február 2-án felégette a török utánpótlást szolgáló eszéki Dráva-hidat**, előkészítve a tavaszi háborút.

Sikerére Európa-szerte felfigyeltek, Magyar Marsnak nevezték. I. Lipót hercegi rangra akarta emelni, mit Zrínyi nem fogadott el. A pápa hadvezéri kalappal és saját aranyból öntött arcképével, a spanyol király az aranygyapjas renddel, a francia király a pairséggel (hűbérúri címmel) tüntette ki. A bajor és württembergi választófejedelmek atyjuknak nevezték, György szász fejedelem pedig testvérének aposztrofálta. Mindenki dicsőítette, mert a törökön csak a Zrínyiek tudtak győzedelmeskedni.

**Áprilisban Kanizsa ostromához kezdett**, de a bécsi Haditanács a nagyvezír közeledtének hírére visszarendelte, sőt júniusban Montecuccoli hadserege a Mura mellett tétlenül nézte, amint **a törökök elfoglalták és felrobbantották Új-Zrínyivárt** is. **1664. augusztus 1-jén a szövetséges csapatok hatalmas diadalt arattak a szentgotthárdi csatában**, de az **1664. augusztus 10-én megkötött szégyenteljes vasvári béke** inkább a törökökre nézve volt előnyös. A rendek hozzájárulása nélkül aláírt béke a királyi Magyarország rovására elismerte a török foglalásokat (Várad 1660, Érsekújvár 1663).

1. **Halála**

Az elkeseredett Zrínyi – akit a magyarországi főparancsnokságról is leváltottak, s az általa élesen bírált Montecuccolira bízva a fővezérséget – új terveket szőtt a magyar államiság újraépítéséről. A Habsburg uralommal elégedetlenek ekkorra már egyértelműen benne, és később kivégzett öccsében, Zrínyi Péterben látták támaszukat. Elképzelései megvalósításra azonban nem maradt ideje: **1664. november 18-án** több magyar és horvát főúrral vadászni ment Csáktornya környéki kuršaneci erdőbe. A vadászat végeztével már indultak volna hazafelé, amikor jelezték neki, hogy az erdőben láttak egy megsebesített vadkant. Zrínyi azonnal leugrott a kocsiról és egy vadásszal elindult a vadkan felhajtására. Vadászkésével ment neki a vadnak, kétszer megsebezte, de az hirtelen felugrott, leteperte Zrínyit, mellét pedig felhasította. Mire társai odaértek, már haldoklott.

A közvéleményt megrázta a halálhír. Jellemző, hogy sokan nem tudták elfogadni a baleset tényét: összeesküvésről, udvari merényletről beszéltek. E. Dervarics Kálmán „Gróf Zrínyi Miklós a költő halála” című művében állítólag „minden kételyt kizáró adatok” nyomán bizonyította, hogy Zrínyit este 5-6 óra közt a bécsi kormány által felfogadott Póka István vadász orozva lőtte agyon. **Bárhogyan is történt, az udvar számára jól jött az egyre kényelmetlenebbé vált főúr halála**...

Zrínyi Miklóst 1664. december 21-én a pálosok Szent Ilonai (Senkvic) kolostorában temették el a családi sírboltba.

